Komisijos reglamentas (EEB) Nr. 1119/79
1979 m. birželio 6 d.
nustatantis specialiąsias nuostatas dėl importo licencijų sėkloms sistemos įgyvendinimo
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1971 m. spalio 26 d. Tarybos reglamentą (EEB) Nr. 2358/71 dėl bendro sėklų rinkos organizavimo [1] su paskutiniais pakeitimais, padarytais Reglamentu (EEB) Nr. 234/79 [2],
kadangi 1975 m. sausio 17 d. Komisijos reglamente Nr. 193/75 [3] su paskutiniais pakeitimais, padarytais Reglamentu (EEB) Nr. 1118/79 [4], yra pateiktos bendrosios importo bei eksporto licencijų sistemos ir sertifikatų su iš anksto nustatyta grąžinamąja išmoka taikymo žemės ūkio produktams nuostatos;
kadangi, norint įgyvendinti Reglamento (EEB) Nr. 2358/71 4 straipsnio 1 dalyje numatytą importo licencijų sistemą, būtina nustatyti specialias nuostatas, kurios papildytų arba leistų nukrypti nuo Reglamento (EEB) Nr. 193/75 nuostatų; kadangi Reglamento (EEB) Nr. 2358/71 4 straipsnio 1 dalies trečioje pastraipoje numatyta, kad, jeigu produktai, kuriems taikoma minėta sistema, yra importuojami pagal tinkamai įregistruotas dauginimo Bendrijai nepriklausančiose šalyse sutartis, užstato nereikalaujama; kadangi 1978 m. spalio 26 d. Komisijos reglamente (EEB) Nr. 2514/78 [5] numatyta sėti skirtų hibridinių kukurūzų dauginimo Bendrijai nepriklausančiose šalyse sutarčių registravimo tvarka;
kadangi būtina taikyti patikrinimus, užtikrinančius, kad pagal dauginimo sutartis importuotini kiekiai atitiktų numatomus importuoti kiekius, deklaruojamus įregistruojant minėtą sutartį;
kadangi Sėklos vadybos komitetas nepateikė savo nuomonės per jo pirmininko nustatytą laiką,
PRIĖMĖ ŠĮ REGLAMENTĄ:
1 straipsnis
Šiame reglamente pateikiamos Reglamento (EEB) Nr. 2358/71 4 straipsnyje numatytos importo licencijų sistemos taikymo sėti skirtiems hibridiniams kukurūzams nuostatos.
2 straipsnis
Nukrypstant nuo Reglamento (EEB) Nr. 193/75 4 straipsnio 3 dalies, vykdant operacijas, susijusias su ne didesniu kaip 100 kg kiekiu, licencijos nereikalaujama.
3 straipsnis
Importo licencija galioja nuo išdavimo dienos, kaip apibrėžta Reglamento (EEB) Nr. 193/75 9 straipsnio 1 dalyje, iki trečiojo mėnesio po išdavimo pabaigos.
Tačiau licencijos, naudotinos importuojant pagal dauginimo sutartis, įregistruotas remiantis Reglamento (EEB) Nr. 2514/78 nuostatomis, galioja nuo jų išdavimo dienos iki šeštojo mėnesio po išdavimo pabaigos, ir šis laikotarpis neturi persikelti į kitus prekybos metus.
4 straipsnis
Paraiškų ir importo licencijų 14 skiltyje nurodoma kilmės šalis. Licencija įpareigoja importuoti iš joje nurodytos šalies.
5 straipsnis
1. Užstato dydis - 3,6 ekiu už kilogramą.
2. 1 dalyje minėto užstato nereikalaujama, kai licencijos yra skirtos naudoti importuojant pagal dauginimo sutartis, įregistruotas remiantis Reglamento (EEB) Nr. 2514/78 nuostatomis.
6 straipsnis
1. 5 straipsnio 2 dalies nuostatos gali būti taikomos tik Bendrijoje įsikūrusiai dauginimo sutarties šaliai. Be to, ta šalis turi atitikti šiuos reikalavimus:
a) valstybės narės, kurioje buvo įregistruota dauginimo sutartis, kompetentingai institucijai pateikti paraišką licencijai gauti;
b) prie paraiškos licencijai gauti pridėti įrodymą, kad kiekis, kuriam prašoma išduoti licenciją, atitinka numatytą importuoti kiekį, nurodytą pagal Reglamento (EEB) Nr. 2514/78 3 straipsnį įregistruojant sutartį.
2. Paraiškos ir licencijos 12 skiltyje įrašoma:
- Import under a multiplication contract,
- Ondførsel foretaget inden for rammerne af en formeringskontrakt,
- Im Rahmen eines Vertrages über vermehrtes Satgut getätigte Einfuhr,
- Importastion réalisée dans le cadre d’un contrat de multiplication,
- Importazione effettuata nell’ambito di un contratto di moltiplicazione,
- Invoer in het kader van een vermeerderingscontract.
3. Pagal šio straipsnio nuostatas išduotos importo licencijos neperduodamos kitiems, kaip apibrėžta Reglamento (EEB) Nr. 193/75 3 straipsnyje.
4. Valstybės narės patvirtina 1 dalies b punkte minėto įrodymo pateikimo būdą.
7 straipsnis
Šis reglamentas įsigalioja 1979 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1979 m. birželio 6 d.